Antòni ëd Challant

Fieul d'Ajmon ëd Challant, Antòni ëd Challant a l'era nassù vers ël 1350.
A l'ha passà soa anfansia ant ij castej ëd Fén-is e ëd Le-z-Amaveulle, ch'a l'avìa fàit tiré su sò pare.

Ordinà prèive, Antòni a l'é butasse a studié drit e a l'ha pijà ël tìtol ëd dotor.
Ancor giovo, a l'é stàit a la cort dël vësco ëd Roma, Clement VII, a Avignon, ma a l'ha chitala tòst pr'ëdventé canslé dë stat (visadì ministr ëd la giustissia) fin-a ai 30 ëd giugn 1404, cand a l'ha lassà l'ufissi a sò frel Gulielm.
Antratant a l'é stàit arsidiaco ëd Rheims (1397-1403) e vësco ëd Losan-a (1403-1406), prima ëd sò frel Gulielm.

A l'é tornà a la cort d'Avignon ant ij prim mèis dël 1404.
Ai 9 ëd mars 1404 ël vësco ëd Roma a l'ha crealo cardinal-prèive sota 'l tìtol ëd Santa Marìa in via lata; ai 9 ëd maj 1404 a l'ha nominalo aministrator apostòlich ëd la Cesa ëd Tarantasia e, ai 3 d'ost, vësco ëd Tarantasia.

Antòni ëd Challant a l'ha partissipà a la preparassion dël concili ëd Costansa.

As atribuiss a soa inissiativa la costrussion dël pont Serran a La Thuile, dël 1417.
Ël cioché dla paròchia ëd Fén-is, dël 1400, a pòrta soa ansëgna.

A la fin a l'é artirasse a Bulle, anté ch'a l'é mòrt ai 3 dë stèmber 1418.
Sò còrp a l'é stàit tramudà a Osta ant la tomba ëd famija ant la cesa ëd San Fransesch.

Categorìa:Famija Challant
Challant, Antòni ëd
Challant, Antòni ëd